Det fik Jim Jones til i 1977 at flytte ”Folkets Tempel” til Guyana, hvor regeringen sympatiserede med kultens socialistiske overbevisning. Lejren fik navn efter sektlederen selv. Jonestown var født.

Her skulle det utopiske minisamfund realiseres uden indblanding fra medier og politikere.

I stedet udviklede det sig til en ren arbejdslejr for sektens medlemmer, der kunne se en leder, der blev mere og mere paranoid og følte sig forfulgt.

Rygterne om de ekstreme forhold i Jonestown nåede også USA, hvor kongresmedlemmet Leo Ryan sammen med et tv-hold fra NBC i november 1978 rejste til lejren i Guyanas jungle for at komme i kontakt med medlemmerne af ”Folkets Tempel”.

Besøget var anspændt og præget af Jim Jones tiltagende paranoia.

Da tv-holdet og kongresmedlemmet var ved at forlade lejren, udviklede det sig til en konfrontation, og gæsterne blev skudt.

Det var herefter, Jim Jones beordrede alle lejrens beboere at drikke saftevanden med cyanid.

De, der nægtede, blev tvunget.

Men hvordan kunne en gal mand overtale så mange mennesker til at tage livet af sig selv?

- Jeg har tænkt meget over det, og der er jo tre forhold, der er karakteristiske for lejren. Det ene er, at den er isoleret. Ingen kan slippe derfra, når de først er kommer dertil. Isolationen er vigtig. Det næste er, at der er en konspiration. Altså det der lettere hysteriske med, at CIA skulle ligge ude i junglen og vente på at overfalde dem, siger Peter Elsass.

Den egentlige traumatisering for mig, den ligger i det, at jeg ikke kunne se, at jeg var blevet forført. Peter Elsass om opholdet i Jonestown

- Det sidste er, at de havde en meget karismatisk leder, som ikke tålte kritik. Jim Jones blev rasende, hvis man sagde ham imod. Det fornemmede jeg måske også lidt og stillede ham derfor heller ikke kritiske spørgsmål. Det gjorde Leo Ryan altså, kongresmedlemmet, og han blev skudt, siger Peter Elsass, der slap fra mødet med "Folkets Tempel" med livet i behold, men langt fra uden ar på sjælen.